Through the Looking Glass

***Through the Looking Glass*** (no angļu: *Caur spoguli*) ir divdaļīga ASV televīzijas seriāla "Pazudušie" sērija un trešās sezonas fināls, kas sastāv no divdesmit otrās un divdesmit trešās sērijas. Sērijas režisors ir Džeks Benders, bet scenāristi ir Deimons Lindelofs un Karltons Kjūzs. Sērija pirmo reizi pārraidīta 2007. gada 23. maijā.

"Citi" uzbrūk izdzīvojušo nometnei, un, neskatoties uz sagatavotību, nevienai no pusēm viss nenotiek pēc plāna. Tikmēr Džeks turpina vadīt grupu uz radiotorni, un pa ceļam viņš sastop Benu. Tradicionālā flešbeka vietā šajā sērijā pirmo reizi tiek parādīts flešforvards — ieskats varoņa dzīvē nākotnē. Tajā redzams Džeks pēc izglābšanas no salas, kurš cieš no smagas depresijas un izmisīgi ilgojas atgriezties uz salas.

## Sižets

### 1. daļa

#### Uz salas
Bernards un Džins atvadās no savām sievām un paliek nometnē kopā ar Saīdu. Tikmēr Džeks un pārējie izdzīvojušie kopā ar Kārlu, Neomiju un Danieli dodas uz radiotorni. Pa ceļam Neomija parāda Džekam, kā lietot satelīttelefonu. Tikmēr Čārliju stacijā "Spogulis" sagūsta divi "Citi" — Grēta un Bonija. Viņš neatklāj, kāpēc šeit ierodas, tāpēc viņas nolemj informēt Benu. To uzzinājis, Bens nolemj nosūtīt turp Mihailu, atzīstot, ka ir melojis, sakot, ka stacija ir applūdusi un nedarbojas. Tajā naktī Praiss un viņa "Citu" grupa ierodas izdzīvojušo nometnē.

Klusi sākot pārmeklēt teltis, "Citi" saprot, ka tās ir tukšas. Diāna par to informē Praisu, kurš saprot, ka tas ir slazds. Taču tajā pašā brīdī Saīds izšauj pa teltī ievietoto dinamītu, un notiek sprādziens, nogalinot Diānu, Aivanu un vēl vienu "Citu". Arī Bernards izšauj, un nākamajā sprādzienā iet bojā vēl divi uzbrucēji. Džins netrāpa dinamītam, un Metjū ar Lūku viņu pamana, atklājot uguni. Tomēr Džinam izdodas nogalināt vispirms Metjū un pēc tam Lūku. Drīz pēc tam Praiss pārspēj Džinu un pavēl pārējiem padoties. Toms satver Bernardu, bet Saīds padodas Džeisonam. Tālumā izdzīvojušie, īpaši Roza un Sun, satraukti pamana, ka atskanējuši tikai divi sprādzieni, taču Džeks viņus nomierina un mudina turpināt ceļu. Tikmēr stacijā Bonija informē Čārliju, ka, lai atspējotu traucētājus, viņam būs nepieciešams kods. Toms sazinās ar Benu un ziņo, ka visi, izņemot viņu, Praisu un Džeisonu, ir nogalināti. Praiss pieprasa atbildes no Saīda, taču viņš atsakās runāt, un Praiss viņu iesit. Bens pavēl Praisam nogalināt Džinu, bet Bernards atklāj, kurp devušies pārējie izdzīvojušie. Viņš arī atzīstas, ka Kārls viņus brīdinājis par uzbrukumu.

No rīta Bens, neskatoties uz Ričarda jautājumiem, nolemj kopā ar Aleksi doties uz radiotorni. Dezmondu, kurš laivā atguvis samaņu, sāk apšaudīt ieradies Mihails. Dezmonds ienirst un peld pie Čārlija uz staciju, taču Čārlijs viņu brīdina, ka tur atrodas "Citi". Dezmondam izdodas paslēpties, līdz ierodas Grēta un Bonija. Pa ceļam Sojers pēkšņi paziņo, ka atgriezīsies nometnē, lai palīdzētu, un Džūljeta brīvprātīgi piesakās doties viņam līdzi. Mihails ierodas stacijā un atklāj, ka šeit atrodas vēl viens cilvēks. Pēc tam viņš ieiet cita telpā, lai sazinoties ar Benu, kurš atvainojas par maldināšanu un pavēl viņam nogalināt Grētu un Boniju. Tikmēr Hugo panāk Džūljetu un Sojeru, lūdzot doties viņiem līdzi, taču Sojers viņu aizsūta atpakaļ. Savukārt Loks, guļot bedrē starp līķiem, zaudē spēju staigāt. Atrazdams revolveri, viņš grasās nošauties, kad pēkšņi bedres malā ierauga Voltu. Volts liek viņam piecelties, sakot, ka viņam vēl ir jāizdara kāds darbs.

#### Džeka nākotne
Bārdains Džeks sēž *[[Oceanic Airlines]]* lidmašīnā un lūdz stjuartei iedot vēl alkoholu, taču viņa atsakās, paskaidrojot, ka lidmašīna nolaidīsies pēc divdesmit minūtēm. Viņa piedāvā viņam avīzi, un Džeks pamana tajā nekrologu, kuru izrauj no lapas. Pēc nolaišanās viņš apsēžas pie stūres un dodas uz tiltu. Tur viņš apstājas un kādam piezvana, taču atbildes nav. Tad Džeks izkāpj no automašīnas, uzkāpj uz tilta malas un gatavojas lēkt, bet pēkšņi aiz viņa notiek autoavārija. Viņš ātri skrien palīgā cietušajiem.

Vēlāk slimnīcā Džekam tiek uzliktas šuves, kad negaidīti ierodas grūtniece Sāra. Viņa jautā, vai viņš ir piedzēries un ko tik vēlu darījis uz tilta, taču Džeks izvairās atbildēt. Stāvot pie sievietes, kura cietusi autoavārijā, gultas, Džeks iedzer oksikodona tableti. Palātā ienāk jauns ķirurgs un paziņo, ka pacientei nepieciešama mugurkaula operācija. Džeks vēlas to veikt pats, taču ārsts iesaka viņam doties mājās, atgādinot, ka viņš jau izglābis sievieti un viņas bērnu no avarējušās automašīnas.

### 2. daļa

#### Uz salas
Džeks un viņa grupa ceļā sastop Benu un Aleksi, kuri nostājušies viņiem priekšā. Tikmēr Mihails iznāk no traucētāju telpas, un Grēta ar Boniju sāk viņu iztaujāt. Pēc dažiem jautājumiem Mihails pēkšņi iešauj Grētai, liekot viņai iekrist baseinā. Bonija mēģina aizbēgt, taču Mihails viņu smagi ievaino mugurā. Tomēr Dezmonds iznāk no skapja un iešauj Mihailam krūtīs ar harpūnu. Tikmēr Džeks nolemj pasaukt Benu malā uz sarunu. Bens atklāj, ka Neomija nav tā, par ko uzdodas, un pieprasa viņas telefonu. Kad Džeks atsakās, Bens sazinās ar Tomu un pavēl nogalināt trīs gūstekņus, ja tas būs nepieciešams. To dzirdot, Džeks niknumā piekauj Benu un aizvelk viņu atpakaļ pie savas grupas. Stacijā, pirms nāves, Bonija pasaka Čārlijam traucētāju kodu, paskaidrojot, ka tas jāievada, atskaņojot noteiktu melodiju, lai sistēmu deaktivizētu. Džeks pavēl sasiet Benu, taču viņš vēl paspēj pateikt Aleksai, ka Daniela ir viņas māte.

Nometnē Toms un Praiss strīdas par to, ko darīt ar gūstekņiem, kamēr Džūljeta un Sojers, paslēpušies krūmos, apspriež savu nākamo soli. Pēkšņi Hugo ierodas ar furgonu un brauc "Citu" virzienā. Toms paspēj atlēkt malā, bet Raiens atklāj uguni uz Hugo. Tomēr Hugo ar furgonu notriec Praisu, nogalinot viņu. Tikmēr Saīds nogāž apjukušo Džeisonu zemē un ar kājām salauž viņam kaklu. Dzīvs paliek tikai Toms, kurš mēģina padoties, taču Sojers viņu nošauj, atriebjoties par Volta nolaupīšanu no plosta. Hugo pa rāciju informē Džeku, ka visi ir dzīvi. Stacijā Čārlijs atslēdz traucētājus un ekrānā ierauga Penelopi. Viņš pastāsta par sevi un par Neomiju no kuģa, taču Penelope ir pārsteigta un apgalvo, ka nezina, par kuru kuģi viņi runā. Dezmonds pamana, ka Mihaila ķermenis ir pazudis, un ierauga viņu peldam pie loga traucētāju telpas otrā pusē. To ieraudzis, Čārlijs aizver telpas durvis, nošķirot Dezmondu. Mihails detonē granātu, nogalinot sevi un sašķaidot stiklu, un telpā sāk ieplūst okeāna ūdens. Pirms noslīkšanas Čārlijs uz plaukstas uzraksta: "Šis nav Penijas kuģis" un parāda to Dezmondam.

Neomija pamana, ka signāls tagad var sasniegt kuģi. Grupa sasniedz radiotorni, un Džeks kopā ar Danieli atspējo viņas pārraidīto signālu, kas salā skanējis visu šo laiku. Tomēr torņa iekšpusē nav uztveršanas, tāpēc Neomija iziet ārā. Bens kliedz Džekam, ka viņai nedrīkst ļaut veikt zvanu, jo tas novedīs pie kaut kā briesmīga. Taču tieši brīdī, kad signāls tiek uztverts, Neomijai mugurā ietriecas nazis, un viņa sabrūk zemē. To iemetis Loks, kurš tagad piedraud Džekam ar revolveri, aizliedzot viņam pacelt telefonu. Tomēr Džeks to paceļ tik un tā, un Loks nespēj piespiest sevi izšaut. Uz zvanu atbild vīrietis Minkovskis, jautājot, kas ir Džeks un kā viņš nokļuvis šajā sakaru kanālā. Sajūsminātais Džeks iepazīstina ar sevi un stāsta par Neomiju, pēc ka Minkovskis apsola nosūtīt palīdzību izdzīvojušajiem.

#### Džeka nākotne
Džeks ierodas bēru namā pēc tam, kad avīzē izlasījis nekrologu, un pa ceļam vēlreiz piezvana uz norādīto numuru, taču neviens neatbild. Bēru nams ir tukšs, kā viņam paskaidro īpašnieks. Viņš arī jautā, vai zārks, kas stāv zālē, būtu jāatver, taču Džeks atsakās. Vēlāk aptiekā Džeks izraisa skandālu, kad viņam atsakās izsniegt oksikodonu pēc receptes, kuru viņš pats sev izrakstījis. Tad viņš mēģina izmantot recepti, ko savulaik izrakstījis viņa tēvs, taču, kad farmaceits zvana, lai to apstiprinātu, Džeks samelo, ka tēvs ir atvaļinājumā, un steigā aiziet.

Vēlāk Džeks no slimnīcas, kurā strādā, nozog oksikodona krājumus. Viņu pamana ķirurgs, un iereibušais Džeks mēģina attaisnot savu klātbūtni. Ķirurgs paziņo, ka sievietes operācija bijusi veiksmīga, taču viņa apgalvo, ka pirms negadījuma redzējusi vīrieti, kurš grasījies nolēkt no tilta. Ķirurgs jautā, ko Džeks darījis uz tilta, bet Džeks sāk sūdzēties par darbu slimnīcā un ārsta nekompetenci. Kad ķirurgs saka, ka vēlas palīdzēt, Džeks uz viņu uzkliedz. Vēlāk Džeks dzer savā dzīvoklī, līdz beidzot viņam izdodas sazvanīt personu, kurai viņš jau iepriekš vairākkārt zvanījis. Viņš lūdz satikties netālu no lidostas.

Tajā naktī Džeks satiek cilvēku, kurš izrādās Keita. Viņš atzīst, ka katru nedēļu lido, izmantojot savu bezmaksas mūža *Oceanic Airlines* bileti, cerot, ka lidmašīna atkal avarēs un viņš nonāks uz salas. Džeks arī atzīst, ka viņam ir apnicis melot un ka viņi pieļāva kļūdu, pametot salu. Keita saka, ka viņai ir laiks doties mājās, bet Džeks kliedz viņai pakaļ: "Atgriezīsimies salā, Keita!"

## Lomās

### Galvenie varoņi

* Metjū Fokss kā Džeks Šepards
* Evandželīna Lilī kā Keita Ostena
* Horhe Garsija kā Hugo "Hērlijs" Rejess
* Džošs Holovejs kā Džeimss "Sojers" Fords
* Navīns Endrūss kā Saīds Džara
* Daniels De Kims kā Džins Kvons
* Jundžina Kima kā Sun Kvona

* Terijs O'Kvīns kā Džons Loks
* Dominiks Monahans kā Čārlijs Peiss
* Emīlija de Ravina kā Klēra Litltone
* Maikls Emersons kā Bens Lainuss
* Elizabete Mičela kā Džūljeta Bērka
* Henrijs Ī. Kjusiks kā Dezmonds Hjūms

### Otrā plāna varoņi

* Sems Andersons kā Bernards Nedlers
* Laverna S. Koldvela kā Roza Nedlera
* Bleiks Bašofs kā Kārls Mārtins
* Mira Furlane kā Daniela Ruso
* Nestors Karbonels kā Ričards Alperts
* Mārša Tomasone kā Neomija Dorita
* M. K. Geinijs kā Toms Frendlijs
* Braiens Gudmens kā Raiens Praiss
* Aristons Grīns kā Džeisons
* Endrū Divofs kā Mihails Bakuņins
* Tanja Reimonda kā Aleksa Ruso
* Treisija Midendorfa kā Bonija
* Lana Parilla ka Grēta

* Sonija Valdžere kā Penelope Vidmore
* Malkolms Deivids Kellijs kā Volts Dosons
* Roksana Deja kā Diāna
* Džūlija Bouena kā Sāra Vagnera
* Fišers Stīvenss kā Džordžs Minkovskis (balss)
* Džoa Bulijs kā Lūks
* Dastins Geigers kā Metjū
* Tedijs Velss kā Aivans
* Medisona kā suns Vinsents
* Šons Duglass Hobans kā Dags
* Mārdžorija Marjane kā Beta
* Kriss Kandela kā Kreigs
* Džims Mocarella kā Džeroms

## Ārējās saites

* ''IMDb'' profils — 1. daļa; ''IMDb'' profils — 2. daļa
* Metacritic profils — 1. daļa; Metacritic profils 2. daļa